હૈદરાબાદઃ ઉમેશ યાદવ અને રવીન્દ્ર જાડેજા સહિતના બોલરોના આક્રમક દેખાવ સામે વેસ્ટ ઇન્ડિઝનો શરમજનક ધબડકો થતાં ભારતે હૈદરાબાદમાં રમાયેલી શ્રેણીની બીજી અને આખરી ટેસ્ટ ત્રીજા જ દિવસે 10 વિકેટથી જીતી લીધી હતી. પ્રથમ ઇનિંગ્સમાં 56 રનના દેવા સાથે રમવા ઊતરેલા વિન્ડિઝની બીજી ઇનિંગ્સ માત્ર 127 રનમાં સમેટાઈ હતી. ત્યાર પછી ભારતે જીતવા માટે જરૂરી 72 રનના ટાર્ગેટને વિના વિકેટે પાર પાડતાં પ્રવાસી વિન્ડિઝનો બે ટેસ્ટ શ્રેણીમાં 2-0થી વ્હાઇટવોશ કર્યો હતો.